Document ID: 32013R1391

REGULAMENTUL DELEGAT (UE) NR. 1391/2013 AL COMISIEI
din 14 octombrie 2013
de modificare a Regulamentului (UE) nr. 347/2013 al Parlamentului European și al Consiliului privind liniile directoare pentru infrastructurile energetice transeuropene în ceea ce privește lista proiectelor de interes comun a Uniunii
COMISIA EUROPEANĂ,
având în vedere Tratatul privind funcționarea Uniunii Europene,
având în vedere Regulamentul (UE) nr. 347/2013 al Parlamentului European și al Consiliului din 17 aprilie 2013 privind liniile directoare pentru infrastructurile energetice transeuropene, de abrogare a Deciziei nr. 1364/2006/CE și de modificare a Regulamentelor (CE) nr. 713/2009, (CE) nr. 714/2009 și (CE) nr. 715/2009 (1), în special articolul 3 alineatul (4),
întrucât:
(1)
Regulamentul (UE) nr. 347/2013 stabilește un nou cadru pentru planificarea infrastructurii și implementarea proiectelor în perioada ante și post 2020. El stabilește nouă coridoare prioritare de infrastructură geografică strategică în domeniile energiei electrice, gazelor și petrolului și trei domenii prioritare la nivelul Uniunii pentru autostrăzile de energie electrică, rețelele inteligente și rețelele de transport al dioxidului de carbon, stabilind un proces transparent și favorabil incluziunii pentru a identifica proiecte concrete de interes comun (PIC). Proiectele etichetate ca proiecte de interes comun vor beneficia de accelerarea și simplificarea procedurilor de acordare a permiselor, de un tratament reglementar mai bun și - dacă este cazul - de sprijin financiar în cadrul mecanismului conectarea Europei (MCE).
(2)
În conformitate cu articolul 3 alineatul (4) din Regulamentul (UE) nr. 347/2013, Comisia trebuie să fie împuternicită să adopte acte delegate pentru a stabili lista proiectelor de interes comun a Uniunii (lista Uniunii) pe baza listelor regionale adoptate de organismele decizionale ale grupurilor regionale, astfel cum se stabilește în regulamentul menționat anterior.
(3)
Propunerile de proiecte prezentate pentru a fi incluse în prima listă a Uniunii cu proiectele de interes comun au fost evaluate în cadrul grupurilor regionale instituite prin Regulamentul (UE) nr. 347/2013 și formate din reprezentanți ai statelor membre, ai autorităților naționale de reglementare, ai operatorilor de sisteme de transport (OST), precum și ai Comisiei, Agenției pentru Cooperarea Autorităților de Reglementare din Domeniul Energiei („agenția”) și Rețelei europene a operatorilor de sisteme de transport de energie electrică și gaze naturale (ENTSO-E și ENTSO-G).
(4)
În contextul lucrărilor grupurilor regionale, au fost consultate organizațiile care reprezintă părțile interesate relevante, inclusiv producătorii, operatorii sistemelor de distribuție, furnizorii, consumatorii și organizațiile pentru protecția mediului.
(5)
Proiectul de liste regionale a fost aprobat la 13 iulie 2013, cu ocazia unei reuniuni la nivel tehnic la care au participat reprezentanți ai Comisiei și ai statelor membre în cauză. După avizul agenției cu privire la proiectele de liste regionale, prezentat la 17 iulie 2013, listele regionale finale au fost adoptate de organismele decizionale ale grupurilor regionale la 24 iulie 2013. Toate proiectele propuse au obținut aprobarea statelor membre pe al căror teritoriu urmează să se desfășoare, în conformitate cu articolul 172 din TFUE și cu articolul 3 alineatul (3) litera (a) din Regulamentul (UE) nr. 347/2013.
(6)
Lista proiectelor de interes comun a Uniunii se bazează pe listele regionale finale. Unul dintre proiecte a fost eliminat din listă, ca urmare a discuțiilor aflate în desfășurare cu privire la desemnarea siturilor Natura 2000.
(7)
Proiectele conținute în această primă listă a Uniunii au fost evaluate în funcție de criteriile pentru proiectele de interes comun prevăzute la articolul 4 din Regulamentul (UE) nr. 347/2013 și s-a constatat că îndeplinesc aceste criterii.
(8)
A fost asigurată coerența transregională, luându-se în considerare avizul agenției prezentat la 17 iulie 2013.
(9)
PIC sunt enumerate în funcție de ordinea coridoarelor prioritare stabilite în anexa I la Regulamentul (UE) nr. 347/2013. Lista nu conține ierarhizarea proiectelor.
(10)
Proiectele de interes comun sunt fie enumerate ca proiecte de interes comun de sine stătătoare, fie ca parte a unui grup de mai multe proiecte de interes comun. Unele proiecte de interes comun au fost grupate din cauza naturii lor interdependente, potențial concurente sau concurente (2). Toate proiectele de interes comun au aceleași drepturi și obligații stabilite prin Regulamentul (UE) nr. 347/2013.
(11)
Lista Uniunii conține PIC în diferite etape ale dezvoltării acestora. Unele se află încă în primele faze, adică de prefezabilitate, de fezabilitate sau fazele de evaluare. În aceste cazuri, încă sunt necesare studii pentru a demonstra că proiectele sunt viabile din punct de vedere tehnic și economic și că ele respectă legislația Uniunii și în special legislația Uniunii în domeniul mediului. În acest context, potențialul impact asupra mediului trebuie identificat în mod corespunzător, evaluat și evitat sau atenuat.
(12)
Includerea proiectelor în lista proiectelor de interes comun a Uniunii, în special a celor aflate încă în primele faze, nu aduce atingere rezultatului evaluării de mediu și nici procedurilor de autorizare relevante. Proiectele care nu sunt în conformitate cu legislația Uniunii trebuie eliminate de pe lista proiectelor de interes comun a Uniunii. Punerea în aplicare a proiectelor de interes comun, inclusiv în ceea ce privește conformitatea acestora cu legislația UE, trebuie să fie monitorizată la nivel național și să respecte articolul 5 din Regulamentul (UE) nr. 347/2013.
(13)
În conformitate cu articolul 3 alineatul (4) din Regulamentul (UE) nr. 347/2013, lista Uniunii urmează să ia forma unei anexe la respectivul regulament.
(14)
Prin urmare, Regulamentul (UE) nr. 347/2013 ar trebui modificat în consecință,
ADOPTĂ PREZENTUL REGULAMENT:
Articolul 1
La Regulamentul (UE) nr. 347/2013 se adaugă anexa VII în conformitate cu anexa la prezentul regulament.
Articolul 2
Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 14 octombrie 2013.

Labels: 15
14